O jeho otcovi, matematikovi, politkovi a diplomatovi pozri *Jozef Mikloško.*

prof. MUDr. **Jozef Mikloško**, PhD. (\* 26. apríl 1969, Bratislava) je slovenský vysokoškolský pedagóg a od júna 2022 komisár pre deti.

Život
-----

Po absolvovaní Gymnázia Jura Hronca v roku 1987, študoval v období 1987 až 1995 odbor *Všeobecné lekárstvo* na Lekárskej fakulte Univerzity Komenského v Bratislave. V roku 2001 získal doktorát a v roku 2005 sa na Trnavskej univerzite habilitoval na docenta v odbore *Sociálna práca*. Za profesora bol vymenovaný v roku 2011 na Vysokej škole zdravotníctva a sociálnej práce sv. Alžbety.

Od roku 1996 pôsobil na Fakulte zdravotníctva a sociálnej práce Trnavskej univerzity. V rokoch 1996 až 2017 pracoval aj na Detskej klinike FNsP v Trnave. Od roku 2002 pracoval na Vysokej škole zdravotníctva a sociálnej práce sv. Alžbety. Na tejto vysokej škole bol od roku 2012 vedúci Katedry prenatálnej a perinatálnej medicíny, psychológie a sociálnych vied pri VŠ sv. Alžbety a tiež od roku 2018 bol vedúcim Ústavu prof. Freybergha pri VŠ sv. Alžbety.

Pred zvolením za detského komisára bol Mikloško predsedom Spoločnosti priateľov detí z detských domovov Úsmev ako dar, organizácie, ktorú založil. Mikloško pracoval „hlavne" s deťmi v náhradnej starostlivosti.

Detský komisár
--------------

Do funkcie detského komisára Mikloška navrhol Ján Podmanický (nez. predtým SMER). Medzi organizácie, ktoré jeho kanditatúru podporili patria Úsmev ako dar, Asociácia rodinných sudcov, Liga ochrany detí, všetky tri sídlia na rovnakej adrese. Podporil ho tiež Inštitút Krista Veľkňaza, spájaný s kňazom Mariánom Kuffom.

V prvej voľbe v decembri 2021 neuspel. Zvolený bol až na tretí krát. Za detského komisára bol zvolený 25. mája 2022. Od 130 hlasujúcich poslancov získal 79 hlasov. Medzi ostatných kandidátov v tejto voľba patrili: Janette Motlová, Natália Blahová a Júlia Lindtnerová. Predchodcom vo funkcii bola od decembra 2015 Viera Tomanová. Mikloško úrad prevzal k 1. júnu 2022, jeho mandát začal k 26. máju 2022.

Názory
------

V júni 2022 Mikloško tvrdil, že „Niekedy treba rozlišovať, čo je fyzický trest a čo je určovanie hraníc dieťaťu. Hranice sú totiž extrémne dôležité [...] Dôležité je povedať, že nastavenie hranice, ktorá súvisí s fyzickým dotykom alebo jedna po zadku určite dieťaťu neublíži. Ale keď ho niekto bije, ubližuje mu, to je samozrejme zlé."

V júni 2022 potvrdil, že podľa jeho názoru „páry rovnakého pohlavia nie sú vhodné na adopciu detí", zároveň však chce „presadzovať záujmy všetkých detí. Prioritne sa chce zamerať na témy duševného zdravia či chudoby. Sústrediť sa chce tiež na problémy vyňatých detí či marginalizovaných skupín.".
Mikloško tiež podporuje kontroverznú konverznú terapiu. Svojim podpisom podporil aj „Odborné stanovisko k ‚rodovému scitlivovaniu‘ detí" kde sa píše „okrem iného aj o tom, že vzdelávanie k rodovej rovnosti je experiment z dielne mimovládok a médií a môže ohroziť vývoj detí. Naznačuje sa v ňom aj to, že výučba detí o rodovej rovnosti môže viesť k poruche rodovej identity, čo autori vysvetľujú tak, že dieťa začne prejavovať vzorce správania opačného pohlavia." Mikloška však podporila, napríklad kresťanská organizácia eRKo.

Referencie
----------

1. 1 2 3   *Životopis* [online]. komisarpredeti.sk, [cit. 2022-08-02]. Dostupné online. Archivované 2022-08-13 z originálu.
2. 1 2 3  TASR. Poslanci zvolili detského komisára i šéfa Najvyššieho kontrolného úradu. *Pravda* (Bratislava: OUR MEDIA SR), 2022-05-25. Dostupné online [cit. 2022-08-02]. ISSN 1336-197X.
3. 1 2   *Kontroverzné názory na LGBT i dobročinná organizácia. Nový komisár pre deti vyvolal rozdielne reakcie* [online]. Bratislava: Rozhlas a televízia Slovenska, [cit. 2022-08-02]. Dostupné online.
4. 1 2  SIVÝ, Rudolf. Kandidátov na detského komisára podporili aj Tomanovej dcéra či kšeftár s dotáciami. *Aktuality.sk* (Bratislava: Ringier Axel Springer Slovakia), 2021-11-14. Dostupné online [cit. 2022-08-02].
5. 1 2  SIVÝ, Rudolf; KLIMÁČEK, Richard. V decembri neuspel, pomohli mu až v koalícii. Novým detským komisárom bude Jozef Mikloško. *Hospodárske noviny* (Bratislava: MAFRA Slovakia). Dostupné online [cit. 2022-08-02]. ISSN 1336-1996.
6. 1 2   Poslanci zvolili nového komisára pre deti. Bude ním Mikloško, ktorý nahradí Tomanovú. *TA3* (Bratislava: C.E.N.). Dostupné online [cit. 2022-08-02].
7. 1 2  ŽUREKOVÁ, Michaela. Nový komisár pre deti Mikloško: Jedna po zadku dieťaťu neublíži, nastavuje hranice. *SME* (Bratislava: Petit Press), 2022-06-01. Dostupné online [cit. 2022-08-02]. ISSN 1335-4418.
8. ↑  TASR. J. Mikloško: Homosexuálne páry nie sú vhodné na adopciu detí. *teraz.sk* (Bratislava: TASR), 2022-06-01. Dostupné online [cit. 2022-08-02].
9. ↑  SHEMESH, Jana. Nový detský komisár Mikloško – ani úsmev, ani dar. *Denník N* (Bratislava: N Press), 2022-05-26. Dostupné online [cit. 2022-08-02]. ISSN 1339-844X.

Externé odkazy
--------------

* Profil na stránke komisára pre deti